**ΥΠΟΥΡΓΕΙΟ ΕΡΓΑΣΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ**

**Καταβολή Συντάξεων και Επιδομάτων Δεκεμβρίου 2019**

Το Υπουργείο Εργασίας, Πρόνοιας και Κοινωνικών Ασφαλίσεων ανακοινώνει ότι έχει ολοκληρωθεί η καταβολή όλων των συντάξεων και επιδομάτων που εμπίπτουν στην αρμοδιότητά του για τον μήνα Δεκέμβριο 2019, περιλαμβανομένης της 13ης σύνταξης και του Χριστουγεννιάτικου Δώρου.

Συγκεκριμένα, έχουν κατατεθεί με έμβασμα στους τραπεζικούς λογαριασμούς των δικαιούχων τα ακόλουθα:

* Το Ελάχιστο Εγγυημένο Εισόδημα, περιλαμβανομένου του Χριστουγεννιάτικου Δώρου,
* Τα μηνιαία επιδόματα που παρέχονται από το Τμήμα Κοινωνικής Ενσωμάτωσης Ατόμων με Αναπηρίες σε άτομα με αναπηρίες,
* Οι μηνιαίες ειδικές συντάξεις και παροχές στους επωφελούμενους από το Ταμείο Ανακουφίσεως Παθόντων, περιλαμβανομένου του Χριστουγεννιάτικου Φιλοδωρήματος που τους αφορά,
* Το Επίδομα Τέκνου και το Επίδομα Μονογονεϊκής Οικογένειας,
* Η Χορηγία σε Βετεράνους και Χήρες Βετεράνων Β’ Παγκοσμίου Πολέμου,
* Το επίδομα Συνταξιούχων με Χαμηλά Εισοδήματα (μικρή επιταγή χαμηλοσυνταξιούχων),
* Το Χριστουγεννιάτικο Δώρο για δικαιούχους του Σχεδίου Ενίσχυσης Συνταξιούχων με Χαμηλά Εισοδήματα (Χαμηλοσυνταξιούχων),
* Το Χριστουγεννιάτικο Δώρο για τις δικαιούχους του Σχεδίου για την Παροχή Τιμητικού Επιδόματος Μάνας.

Περαιτέρω, αναφορικά με κοινωνικές παροχές για τις οποίες εκδίδονται επιταγές, έχουν σταλεί και μπορούν να εξαργυρωθούν:

* Οι επιταγές του Δημόσιου Βοηθήματος και του Χριστουγεννιάτικου Δώρου για όσους λαμβάνουν μηνιαίο Δημόσιο Βοήθημα,
* Οι επιταγές του Δημόσιου Βοηθήματος και του Χριστουγεννιάτικου Δώρου για όσους λαμβάνουν έκτακτο Δημόσιο Βοήθημα,
* Οι επιταγές για τους εγκλωβισμένους, περιλαμβανομένου του μηνιαίου επιδόματος, και του Χριστουγεννιάτικου Δώρου. Σημειώνεται ότι τα επιδόματα που αφορούν εγκλωβισμένους Μαρωνίτες έχουν καταβληθεί με έμβασμα απευθείας στους τραπεζικούς λογαριασμούς των δικαιούχων,
* Οι επιταγές για τους αιτητές διεθνούς προστασίας.

Τέλος, έχει ολοκληρωθεί η καταβολή των συντάξεων του Ταμείου Κοινωνικών Ασφαλίσεων, της Κοινωνικής Σύνταξης και της ειδικής αύξησης της Θεσμοθετημένης Σύνταξης (Τιμητικό Επίδομα) του Δεκεμβρίου 2019 καθώς και της 13ης πληρωμής τους.

18 Δεκεμβρίου 2019